Foreningen Norske Boligutstillinger

Foreningen Norske Boligutstillinger ble opprettet i 1984 etter initiativ fra daværende direktør i Husbanken, Bjarne Orten, som selv var styreleder i foreningen i flere år. 
Foreningens oppgave var å ta initiativ til, og arrangere, boligutstillinger i samarbeid med private og offentlige aktører, etter mønster fra lignende utstillinger i Finland. 
Foreningen besto av kredittinstitusjoner (som Husbanken), bransjeorganisasjoner og forskningsinstitutter. De første årene ble foreningen ledet av et arbeidende styre, med Orten som leder. Fra 1989 var siv.ark. Inge Willumsen direktør, til foreningen ble avviklet i 1993.
 
Formålet med foreningen var blant annet «å opprettholde og sikre kvalitet og økonomi for framtidige boligutstillinger og ta vare på opparbeidet kunnskap fra tidligere utstillinger, samt overføre denne til framtidige arrangementer».

Hver utstilling ble arrangert som et boligområde, med ulike typer boliger i full målestokk, med veier og annen infrastruktur på plass. Bygningene var ved de fleste utstillingene resultat av arkitektkonkurranser og tegnet av ulike arkitekter.  Når området var ferdig utbygget, var boligene åpne for publikum noen uker før de ble solgt. Området fungerte – og fungerer – deretter som et vanlig boligområde.

Utstillingene skulle fremme god og rasjonell boligbygging, og utprøve nye metoder og materialer, med tanke på fremtidens boliger.
 
Disse boligutstillingene ble arrangert i foreningens virketid:
1984 – Hånes, Kristiansand. Utstillingen besto av ca. 90 boliger, i hovedsak eneboliger. Ulike arkitekter.
1987 – Sleiverud, Bærum. En utstilling med mange eksperimentelle boliger, ca. 70 boliger totalt. Ulike arkitekter. Noen arkitektkontorer var også invitert til å delta utenom konkurranse.
1988 – Godeset, Stavanger, ca. 80 boliger.
1990 – Olsgård, Tromsø, ca 230 boliger.

I tillegg tok foreningen initiativ til arkitektkonkurransen og boligutstillingen «Bo i småby» i Steinkjer. Konkurransen om dette prosjektet ble vunnet av arkitekt Lars Dyrhaug.

Foreningen leverte også, i samarbeid med andre, forarbeid og forprosjekt for boligutstillinger som ikke ble realisert, blant annet «Byen og elven» som var tenkt gjennomført i Oslo i 1994, og «BOLI 92» på Lillehammer.

Referanser

Litteratur 
Brantenberg, Tore (1997) Byboligen. Oslo: Den norske stats husbank. ISBN 8275320089 (e-bok fra bokhylla.no)
Martens, Johan-Ditlef (2000) Århundrets norske boligprosjekter : 1900–2000. Oslo, Norsk arkitekturmuseum. ISBN 82-91773-07-6. (e-bok fra bokhylla.no) (kun enkelte av utstillingsprosjektene er omtalt)
N.N. (1984) Bygg for fremtiden, Kristiansand 1984 : en landsomfattende bygge- og boligutstilling i fremtidens tegn : Messe-katalog. Kristiansand: Bygg for fremtiden
N.N. (1987) Messekatalog for boligutstillingen Bygg for fremtiden : Bærum 13. august-1. oktober 1987. [Uten sted]: [Uten utgiver]
N.N. (1988) Velkommen til boligutstillingen Bygg for fremtiden. [Uten sted]: [Uten utgiver]
Synnes, Gunhild (2003) Én til én : boligutstillingen i fokus. Oslo, Husbanken. (inneholder blant annet en oversikt over utstillingene, med opplysninger om organisering/gjennomføring; finansiering; arbeids- og risikofordeling; utstillingsområdets størrelse osv)

Eksterne lenker 
 Husbankens database Boligprosjekter i Norge, bl.a. med omtale og illustrasjoner av de ulike utstilingene

Boliger
Arkitektur i Norge
Utstillinger